पर्यावरण, वन एवं जलवायु परिवर्तन मंत्रालय
मिशन लाइफ के तहत आज विश्व कछुआ दिवस के अवसर पर जागरूकता कार्यक्रम का आयोजन किया गया
विश्व पर्यावरण दिवस  एक ऐसा अवसर है जो पर्यावरण के लिए कदम उठाने और जागरूकता पैदा करने के लिए देशभर के लाखों लोगों को एक साथ लाता है। इस वर्ष, पर्यावरण, वन और जलवायु परिवर्तन मंत्रालय, भारत सरकार ने मिशन ‘लाइफ’ पर जोर देते हुए विश्व पर्यावरण दिवस 2023 मनाने की परिकल्पना की है। माननीय प्रधानमंत्री जी द्वारा 2021 संयुक्त राष्ट्र जलवायु परिवर्तन रूपरेखा सम्मेलन  कॉप26 सम्मलेन में ग्लासगो में विश्व नेताओं के शिखर सम्मेलन में लाइफ, यानी पर्यावरण के लिए जीवन शैली की अवधारणा पेश की गई थी, जब प्रधानमंत्री जी ने स्थायी जीवन शैली और प्रथाओं को अपनाने के लिए एक वैश्विक प्रयास को फिर से शुरू करने का आह्वान किया था। समारोह के उपलक्ष्य में लाइफ पर देश भर में जन जागरण कार्यक्रमों का आयोजन किया जा रहा है।
1. राष्ट्रीय प्राकृतिक इतिहास संग्रहालय 
आरएमएनएच, मैसूर ने 23.05.2023 को मिशन लाइफ  के हिस्से के रूप में 40 छात्रों/सामान्य आगंतुकों के लिए “कीट जीवन गतिविधि का परिचय” पर कार्यक्रम आयोजित किया और इन प्रजातियों से संबंधित उनके बाहरी आकृति विज्ञान और आवास के बारे में जानकारी देकर जागरूकता पैदा की।
2. भारतीय प्राणी सर्वेक्षण 
जूलॉजिकल गार्डन, कोलकाता के सहयोग से भारतीय प्राणी सर्वेक्षण ने मिशन लाइफ पर 23.05.2023 को विश्व कछुआ दिवस के अवसर पर एक जागरूकता कार्यक्रम का आयोजन किया और आगंतुकों से मिशन लाइफ के संदेश को फैलाने का आग्रह किया। कार्यक्रम के दौरान 100 आगंतुकों तक पहुंचा गया। एक अन्य इनहाउस कार्यक्रम में डॉ. धृति बनर्जी मुख्य अतिथि थीं, जिसमें उन्होंने लगभग 200 आमंत्रित छात्रों, शोधकर्ताओं, वैज्ञानिकों, वन्यजीव संरक्षणवादियों और आम जनता को मिशन लाइफ पर संबोधित किया। इस अवसर पर कला प्रतियोगिता का भी आयोजन किया गया।
मिशन लाइफ़ पर जन जागरण के लिए भारतीय प्राणी सर्वेक्षण का रिक्रिएशन क्लब 23.05.2023 से भारतीय प्राणी सर्वेक्षण, कोलकाता में “स्वस्थ जीवन शैली अपनाएं” सप्ताह का आयोजन कर रहा है। इस सिलसिले में 23 मई 2023 को डॉ. धृति बनर्जी, निदेशक, भारतीय प्राणी सर्वेक्षण द्वारा पहले “रक्तदान शिविर” कार्यक्रम का उद्घाटन किया गया, जिसमें लगभग 40 कर्मचारियों ने स्वेच्छा से रक्तदान किया।
3. जीबी पंत राष्ट्रीय हिमालयी पर्यावरण संस्थान 
जीबी पंत नेशनल इंस्टीट्यूट ऑफ हिमालयन एनवायरनमेंट  के सामाजिक-आर्थिक विकास केंद्र ने मिशन लाइफ थीम ‘सतत/स्थायी खाद्य प्रणाली को अपनाएं’ और ‘स्वस्थ जीवनशैली को अपनाएं’ के तहत मशरूम की खेती के लिए जागरूकता अभियान कार्यक्रम का आयोजन किया। कार्यक्रम में कुल 30 प्रतिभागियों ने भाग लिया, जिनमें संकाय, अनुसंधान विद्वान, संस्थान के सहायक कर्मचारी और एसएसबी, अल्मोड़ा के हितधारक शामिल थे। सभी प्रतिभागियों ने भारतीय हिमालयी क्षेत्र के प्राकृतिक संसाधनों को बनाए रखने के लिए पर्यावरण के अनुकूल जीवन शैली अपनाने के लिए ‘लाइफ’ की प्रतिज्ञा ली।
4. राष्ट्रीय सतत तटीय प्रबंधन केंद्र 
लाइफस्टाइल फॉर द एनवायरनमेंट  मिशन, तटीय और समुद्री संरक्षण में जन भागीदारी  के लिए जन लामबंदी आंदोलन के हिस्से के रूप में, राष्ट्रीय सतत तटीय प्रबंधन केंद्र  ने कन्याकुमारी त्रिवेणी संगमम् पर समुद्र तट की सफाई और जागरूकता कार्यक्रम का आयोजन किया। कन्याकुमारी भारतीय मुख्य भूमि का सबसे दक्षिणी बिंदु है और अरब सागर, हिंद महासागर तथा बंगाल की खाड़ी के संगम पर स्थित है। विवेकानंद रॉक मेमोरियल, तिरुवल्लुवर प्रतिमा, कन्याकुमारी बीच और सूर्योदय तथा सूर्यास्त जैसे प्रसिद्ध स्थलों की उपस्थिति के कारण यह अपनी प्राकृतिक सुंदरता, सांस्कृतिक, ऐतिहासिक और धार्मिक महत्व के लिए प्रसिद्ध एक पसंदीदा पर्यटन स्थल है। इकोटूरिज्म और तीर्थ पर्यटन की व्यापकता के कारण यह क्षेत्र साल भर चलने वाला पर्यटन स्थल है, जो 20 लाख से अधिक राष्ट्रीय और अंतर्राष्ट्रीय पर्यटकों को आकर्षित करता है। इस कार्यक्रम के दौरान 300 से अधिक पर्यटकों को पर्यावरण-वैकल्पिक सामग्रियों का उपयोग करने और ऊर्जा, पानी तथा जैव विविधता के संरक्षण की आवश्यकता के बारे में एनसीएससीएम वैज्ञानिकों द्वारा शिक्षित किया गया। पर्यटकों को जिम्मेदार और टिकाऊ पर्यटन के प्रति संवेदनशील भी बनाया गया। स्थानीय समुदाय, समुद्र तट पर जाने वालों, स्ट्रीट वेंडर और फूड आउटलेट मालिकों को समुद्र तटों तथा अन्य तटीय पारिस्थितिक तंत्रों की गुणवत्ता और सौंदर्य मूल्य पर कूड़े के नकारात्मक प्रभावों से भी अवगत कराया गया। एनसीएससीएम के वैज्ञानिकों ने “स्वच्छ भारत, स्वच्छ समुद्र पहल” के महत्व पर भी प्रकाश डाला। पर्यटकों को तटीय पारिस्थितिकी की नाजुक प्रकृति से भी अवगत कराया गया और तट की स्वच्छता और स्वास्थ्य को बनाए रखने के लिए उनका समर्थन मांगा गया। पर्यटकों ने स्वेच्छा से एनसीएससीएम वैज्ञानिकों के साथ एक समुद्र तट स्वच्छता अभियान में भाग लिया और लगभग 50 किलोग्राम कचरा एकत्र किया जिसमें प्लास्टिक की बोतलें, खाने के रैपर, प्लास्टिक कटलरी, कांच की बोतलें, सिगरेट बट्स, प्लास्टिक की बोतल के ढक्कन, प्लास्टिक किराने की थैलियां, प्लास्टिक स्ट्रॉ, प्लास्टिक टेकअवे कंटेनर, प्लास्टिक के ढक्कन, और थर्मोकोल टेकअवे कंटेनर शामिल थे। कचरे को विभिन्न श्रेणियों में अलग किया गया और कन्याकुमारी नगर पंचायत को सौंप दिया गया। चट्टानी किनारे के पास, लाइफ मिशन के बारे में पोस्टर और सूचना संकेत प्रदर्शित किए गए। आगंतुकों को पर्यावरण के अनुकूल बेहतर जीवन शैली  का पालन करने और प्रकृति के साथ रहने के लिए प्रोत्साहित करने के लिए एक हस्ताक्षर अभियान और एक ‘लाइफ’ प्रतिज्ञा आयोजित की गई।
विश्व कछुआ दिवस पर, एनसीएससीएम ने जन जागरूकता फैलाने और तटीय मछुआरों तथा स्थानीय लोगों को समुद्री कछुआ संरक्षण की आवश्यकता पर शिक्षित करने के लिए स्पॉटलाइट के साथ लाइफस्टाइल फॉर एनवायरनमेंट  आंदोलन के लिए तमिलनाडु वन विभाग के तहत बसंत नगर में समुद्री कछुआ हैचरी के सदस्यों के साथ भागीदारी की। पृथ्वी पर कछुओं की 300 से अधिक प्रजातियां मौजूद हैं। उनमें से कई प्रदूषण, निवास स्थान के विनाश और शिकार के कारण लुप्तप्राय हैं। ये खोलदार सरीसृप प्रजातियाँ दुनिया भर के विविध वातावरणों में पाई जाती हैं और अपने संबंधित पारिस्थितिक तंत्र में महत्वपूर्ण भूमिका निभाती हैं। समुद्री कछुए  मुख्य रूप से लगभग 80 वर्षों तक समुद्र में निवास करते हैं, जबकि सामान्य कछुए मुख्य रूप से भूमि पर रहते हैं और 300 वर्षों तक जीवित रह सकते हैं। विश्व कछुआ दिवस उन कई खतरों की याद दिलाता है जिनका कछुए सामना करते हैं, जिनमें निवास स्थान का विनाश, प्रदूषण, जलवायु परिवर्तन, कछुए के बच्चों का शिकार और अवैध वन्यजीव व्यापार शामिल हैं। विश्व कछुआ दिवस पर, एनसीएससीएम द्वारा लोगों को समुद्री कछुआ संरक्षण और उनके घोंसले के निवास स्थलों की महत्वपूर्ण आवश्यकता के बारे में शिक्षित करने के लिए विभिन्न कार्यक्रमों और गतिविधियों का आयोजन किया गया था। विश्व कछुआ दिवस कछुओं की विभिन्न प्रजातियों, उनके पारिस्थितिक महत्व और उनके अस्तित्व को सुनिश्चित करने के लिए उठाए जाने वाले कदमों के बारे में जानने का एक अवसर है। यह इन प्राचीन और उल्लेखनीय प्राणियों के भविष्य की सुरक्षा के लिए उनके आवासों को संरक्षित करने, प्रदूषण  को समाप्त करने और अवैध व्यापार का मुकाबला करने के महत्व पर जोर देता है। समुद्री कचरा कछुओं की आबादी के लिए एक बड़ा खतरा है, क्योंकि कछुए अक्सर तटीय जल में प्लास्टिक की थैलियों और अन्य मलबे को अपना आहार समझ लेते हैं, जिससे गंभीर स्वास्थ्य समस्याएं या मृत्यु भी हो जाती है। कछुओं के घोंसले के क्षेत्र के पास समुद्र तट की सफाई की पहल उन्हें हानिकारक प्रदूषण से बचाने में मदद कर सकती है, जिसमें प्लास्टिक जैसा दिखने वाला कछुआ चारा भी शामिल है। एनसीएससीएम के वैज्ञानिकों ने मछली पकड़ने वाले समुदाय को कछुओं के घोंसले वाली जगहों के पास मछली पकड़ने के लिए ट्रॉलर नावों का संचालन नहीं करने के बारे में जागरूक किया ताकि कछुओं को जाल में उलझने और चोट लगने  को रोका जा सके और कछुओं को बाहर करने के लिए टर्टल एक्सक्लूडर डिवाइसेस  के उपयोग को प्रोत्साहित किया जा सके, जिससे कछुओं को पकड़े जाने से बचाया जा सके और घोस्ट नेट की पुनर्प्राप्ति की जा सके।
तमिलनाडु की बंगाल की खाड़ी के साथ एक विस्तृत तटरेखा है, जो समुद्री कछुओं की कई प्रजातियों के लिए महत्वपूर्ण घोंसले के मैदान उपलब्ध कराती है। तमिलनाडु में किए गए कुछ समुद्री कछुओं के संरक्षण के प्रयासों, जैसे मन्नार की खाड़ी के राष्ट्रीय समुद्री उद्यान की स्थापना, घोंसले के शिकार समुद्र तटों की नियमित निगरानी आदि ने कछुओं और उनके आवासों के संरक्षण में योगदान दिया है। कछुओं की आबादी के लिए अवैध शिकार एक महत्वपूर्ण खतरा है, क्योंकि उनके अंडे, मांस और गोले का व्यावसायिक मूल्य है। इससे निपटने के लिए प्रशिक्षित कर्मियों को तैनात कर अवैध शिकार-रोधी प्रयासों को मजबूत किया गया है। अत्यधिक संवेदनशील कछुओं के प्रजनन स्थलों के लिए कछुए के अंडे की सुरक्षा के उपाय और हैचरी की स्थापना का सुझाव दिया गया है, जो गड़बड़ी, अवैध शिकार और शिकार के लिए अतिसंवेदनशील हैं। एनसीएससीएम ने स्थानीय समुदायों, मछुआरों, छात्रों और पर्यटकों को शामिल करने के लिए जन जागरूकता अभियान और शैक्षिक कार्यक्रम चलाए। इन पहलों ने कछुओं के पारिस्थितिक महत्व, उनकी संरक्षण स्थिति, प्रजनन के मौसम के दौरान उज्ज्वल फ्लैशलाइट्स का उपयोग न करने पर ध्यान केंद्रित किया। इस अभियान में कछुओं के बच्चों को पक्षियों और आवारा कुत्तों का शिकार होने से रोकने के लिए समुद्री कछुए के संरक्षण के महत्व और आवश्यकता पर प्रकाश डाला गया। प्रतिभागियों ने पर्यावरण की सुरक्षा, एकल उपयोग वाले प्लास्टिक से बचने, जिम्मेदार पर्यटन का अभ्यास करने और समुद्री जैव विविधता के संरक्षण के लिए ‘लाइफ’ प्रतिज्ञा ली। इस कार्यक्रम के हिस्से के रूप में तख्तियों, पोस्टरों और लाइफ मैस्कॉट को समुद्र तट पर प्रदर्शित किया गया था। एनसीएससीएम के वैज्ञानिकों ने तटीय और समुद्री जैव विविधता संरक्षण के लिए प्रतिभागियों को मिशन लाइफ का महत्व समझाया।
लाइफस्टाइल्स फॉर एनवायरनमेंट  जान लामबंदी मूवमेंट के हिस्से के रूप में, एनसीएससीएम ने अन्ना यूनिवर्सिटी, चेन्नई के छात्रों के लिए एक जागरूकता कार्यक्रम का आयोजन किया। इस कार्यक्रम ने छात्र समुदाय को पर्यावरण के प्रति संवेदनशील बनाया और समग्र और समझने योग्य तरीके से प्रकृति के साथ सद्भाव में रहने की आवश्यकता पर बल दिया। इस कार्यक्रम में लगभग 150 छात्रों ने भाग लिया और एकल-उपयोग वाले प्लास्टिक को कम करने, पर्यावरण के अनुकूल विकल्पों का उपयोग करने और महासागरों की रक्षा करने जैसे विभिन्न विषयों पर विभिन्न प्रकार के सीखने के अनुभव की पेशकश की। पर्यावरण के लिए जीवन शैली  जागरूकता छात्रों को स्थायी जीवन के महत्व और पर्यावरण पर इसके सकारात्मक प्रभाव के बारे में शिक्षित करने की दिशा में एक बड़ी पहल है। एनसीएससीएम वैज्ञानिकों ने छात्रों को जलवायु परिवर्तन, प्रदूषण, वनों की कटाई और संसाधनों की कमी जैसे पर्यावरणीय मुद्दों की बुनियादी समझ प्रदान की। इस कार्यक्रम ने पारिस्थितिक तंत्र, वन्य जीवन और मानव कल्याण पर हो रहे इन विषयों के प्रभाव पर प्रकाश डाला। इसके अलावा, इसने छात्रों को कटौती, पुन: उपयोग और पुनर्चक्रण के माध्यम से जिम्मेदारीपूर्ण खपत का अभ्यास करने के लिए प्रोत्साहित किया। छात्रों को पर्यावरण के अनुकूल उत्पादों और डिस्पोजेबल उत्पादों के विकल्प का उपयोग करने के लिए प्रोत्साहित किया गया। छात्रों को ऊर्जा-कुशल प्रथाओं, जल संरक्षण और कार्बन फुटप्रिंट को कम करने के महत्व के बारे में बताया गया। एनसीएससीएम के वैज्ञानिकों ने छात्रों को कागज, प्लास्टिक, कांच और धातु के पुनर्चक्रण को प्रोत्साहित करके, जैविक कचरे से खाद बनाकर, कचरे के हानिकारक प्रभावों और पर्यावरण को स्वच्छ रखने के महत्व के बारे में शिक्षित करके अच्छे अपशिष्ट प्रबंधन के महत्व पर जागरूक किया। छात्रों को यथासंभव परिवहन के पर्यावरण के अनुकूल साधनों जैसे पैदल चलना, साइकिल चलाना और सार्वजनिक परिवहन का उपयोग करने के लिए प्रोत्साहित किया गया। निजी वाहनों पर निर्भरता कम करने के पर्यावरणीय लाभों और वायु गुणवत्ता और जलवायु परिवर्तन पर परिवहन उत्सर्जन के प्रभाव पर चर्चा की गई। चूंकि छात्र मुख्य रूप से इंजीनियरिंग पृष्ठभूमि से थे, उन्हें तकनीकी हस्तक्षेपों के उपयोग के माध्यम से पर्यावरण के अनुकूल सामग्री विकसित करने के लिए जागरूक किया गया था। अंत में, एनसीएससीएम के कर्मचारियों ने भविष्य की पीढ़ी के लिए उनके स्वयं के जीवन में स्थायी प्रथाओं की आवश्यकता को रेखांकित किया, जो न केवल पर्यावरण बल्कि उनके स्वयं के स्वास्थ्य और भलाई के लिए भी लाभकारी हैं। आयोजन के हिस्से के रूप में, परिसर के चारों ओर लाइफ मिशन के बारे में पोस्टर और ब्रोशर प्रदर्शित किए गए। साथ ही, छात्रों ने लाइफ प्रतिज्ञा और हस्ताक्षर अभियान भी चलाया।